CELEX: 32021D2277
Language: el
Date: 2021-11-11 00:00:00
Title: Απόφαση (ΕΕ) 2021/2277 του Συμβουλίου της 11ης Νοεμβρίου 2021 για την υπογραφή, εξ ονόματος της Ευρωπαϊκής Ένωσης, και προσωρινή εφαρμογή του πρωτοκόλλου σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ

28.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 463/1
               
            
         ΑΠΟΦΑΣΗ (ΕΕ) 2021/2277 ΤΟΥ ΣΥΜΒΟΥΛΙΟΥ
         της 11ης Νοεμβρίου 2021
         για την υπογραφή, εξ ονόματος της Ευρωπαϊκής Ένωσης, και προσωρινή εφαρμογή του πρωτοκόλλου σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 5,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ (1) («συμφωνία») συνάφθηκε με την απόφαση (ΕΕ) 2017/418 του Συμβουλίου (2) και άρχισε να ισχύει στις 10 Μαΐου 2017. Η συμφωνία και το πρωτόκολλο εφαρμογής της («ισχύον πρωτόκολλο») έχουν εφαρμοστεί προσωρινά από τις 14 Οκτωβρίου 2016 (3).
                  
               
                     (2)
                  
                  
                     Στις 7 Ιουλίου 2020, το Συμβούλιο εξουσιοδότησε την Επιτροπή να αρχίσει διαπραγματεύσεις με την κυβέρνηση των Νήσων Κουκ για τη σύναψη νέου πρωτοκόλλου σχετικά με την εφαρμογή της συμφωνίας («πρωτόκολλο»).
                  
               
                     (3)
                  
                  
                     Εν αναμονή της ολοκλήρωσης των διαπραγματεύσεων, το ισχύον πρωτόκολλο παρατάθηκε για ένα έτος (4) και πρόκειται να λήξει στις 13 Νοεμβρίου 2021.
                  
               
                     (4)
                  
                  
                     Οι εν λόγω διαπραγματεύσεις ολοκληρώθηκαν επιτυχώς και στις 28 Ιουλίου 2021 μονογραφήθηκε το πρωτόκολλο.
                  
               
                     (5)
                  
                  
                     Στόχος του πρωτοκόλλου είναι να δοθεί στην Ένωση και στην κυβέρνηση των Νήσων Κουκ η δυνατότητα να εξακολουθήσουν να συνεργάζονται για την προώθηση μιας βιώσιμης αλιευτικής πολιτικής και της υπεύθυνης εκμετάλλευσης των αλιευτικών πόρων στην αλιευτική ζώνη των Νήσων Κουκ, σύμφωνα με τον στόχο της διατήρησης των έμβιων υδάτινων πόρων που αναγνωρίζεται στο ενωσιακό δίκαιο, καθώς και να δοθεί η δυνατότητα στα ενωσιακά σκάφη να ασκούν τις αλιευτικές τους δραστηριότητες στα συγκεκριμένα ύδατα.
                  
               
                     (6)
                  
                  
                     Λόγω της οικονομικής σημασίας των αλιευτικών δραστηριοτήτων της Ένωσης στις περιοχές αλιείας των Νήσων Κουκ και της ανάγκης να αποφευχθεί η διακοπή των εν λόγω δραστηριοτήτων μετά τη λήξη του ισχύοντος πρωτοκόλλου, το πρωτόκολλο θα πρέπει να αρχίσει να ισχύει το συντομότερο δυνατόν.
                  
               
                     (7)
                  
                  
                     Ως εκ τούτου, θα πρέπει να υπογραφεί το πρωτόκολλο και να εφαρμοστεί προσωρινά από την ημερομηνία της υπογραφής του, εν αναμονή της ολοκλήρωσης των αναγκαίων διαδικασιών για την έναρξη ισχύος του.
                  
               
                     (8)
                  
                  
                     Ζητήθηκε η γνώμη του Ευρωπαίου Επόπτη Προστασίας Δεδομένων σύμφωνα με το άρθρο 42 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (5) και η γνώμη αυτή εκδόθηκε στις 3 Νοεμβρίου 2021,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται η υπογραφή, εξ ονόματος της Ένωσης, του πρωτοκόλλου σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ («πρωτόκολλο»), υπό την επιφύλαξη της σύναψης του εν λόγω πρωτοκόλλου (6).
         
         
            Άρθρο 2
            Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν το πρωτόκολλο εξ ονόματος της Ένωσης.
         
         
            Άρθρο 3
            Το πρωτόκολλο εφαρμόζεται προσωρινά από την ημερομηνία υπογραφής του (7), μέχρι να ολοκληρωθούν οι αναγκαίες διαδικασίες για την έναρξη ισχύος του.
         
         
            Άρθρο 4
            Η παρούσα απόφαση αρχίζει να ισχύει την ημερομηνία έκδοσής της.
         
         
            Βρυξέλλες, 11 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               Z. POČIVALŠEK
            
         
         
            (1)  ΕΕ L 131 της 20.5.2016, σ. 3.
         
            (2)  Απόφαση (ΕΕ) 2017/418 του Συμβουλίου, της 28ης Φεβρουαρίου 2017, σχετικά με τη σύναψη, εξ ονόματος της Ευρωπαϊκής Ένωσης, συμφωνίας σύμπραξης βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ και του πρωτοκόλλου εφαρμογής της (ΕΕ L 64 της 10.3.2017, σ. 1).
         
            (3)  ΕΕ L 289 της 25.10.2016, σ. 1.
         
            (4)  ΕΕ L 395 της 25.11.2020, σ. 1.
         
            (5)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (6)  Βλέπε σελίδα 3 της παρούσας Επίσημης Εφημερίδας.
         
            (7)  Η ημερομηνία προσωρινής εφαρμογής του πρωτοκόλλου θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.